Na podlagi prvega odstavka 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, s spremembami in dopolnitvami; v nadaljevanju ZJU) Ministrstvo za kohezijo in regionalni razvoj, objavlja

# POSEBNI JAVNI NATEČAJ ZA POLOŽAJ GENERALNEGA DIREKTORJA V DIREKTORATU ZA REGIONALNI RAZVOJ V MINISTRSTVU ZA KOHEZIJO IN REGIONALNI RAZVOJ za dobo petih let, z možnostjo ponovnega imenovanja

I.

**Kandidat, ki se bo prijavil na navedeni javni natečaj, mora izpolnjevati naslednje pogoje:**

* da je državljan Republike Slovenije;
* da ima najmanj visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali specialistično izobraževanje po visokošolski strokovni izobrazbi (prejšnje)/ specializacija po visokošolski strokovni izobrazbi (prejšnja) oziroma magistrsko izobraževanje po visokošolski strokovni izobrazbi (prejšnje)/magisterij po visokošolski strokovni izobrazbi (prejšnja) / magistrsko izobraževanje (druga bolonjska stopnja)/ magistrska izobrazba (druga bolonjska stopnja);
* najmanj 7 let delovnih izkušenj;
* znanje uradnega jezika;
* da ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev;
* da zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
* funkcionalna znanja upravnega vodenja in upravljanja kadrovskih virov; pridobijo se v petnajstih mesecih od dneva imenovanja na položaj;
* znanje tujega jezika.

**Okvirna vsebina dela:**

* vodenje in organiziranje dela v direktoratu,
* obdelovanje osebnih podatkov, s katerimi se srečuje pri opravljanju svojih nalog,
* zagotavljanje oz. pomoč pri zagotavljanju razvoja organizacije,
* organiziranje dela direktorata,
* vodenje upravnih in strokovnih nalog s področja dela direktorata,
* opravljanje drugih najzahtevnejših nalog.

II.

**Prijava kandidata mora vsebovati:**

1. V celoti izpolnjen Europass življenjepis (dostopen na spletni strani <http://europass.cedefop.europa.eu/sl/documents/curriculum-vitae>), iz katerega naj bodo zlasti razvidne delovne ter morebitne vodstvene izkušnje v skladu s Standardi strokovne usposobljenosti z merili za izbiro in metodami preverjanja usposobljenosti uradnikov na položajih v državni upravi, št. 0130-1/2021/11 z dne 15. 2. 2021, ki jih je določil Uradniški svet, objavljenimi na spletni strani Uradniškega sveta.
2. Izjavo, da ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev.
3. Izjavo, da zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.
4. Izjavo, da za namen tega postopka dovoljuje Ministrstvu za kohezijo in regionalni razvoj pridobitev podatkov o izpolnjevanju zgoraj navedenih pogojev iz uradnih evidenc. V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.
5. Izjavo, da soglaša s tem, da se bo zanj opravilo varnostno preverjanje za dostop do tajnih podatkov stopnje »Zaupno« in »Zaupno (EU)« v skladu z Zakonom o tajnih podatkih (Uradni list RS, št. 50/06 — uradno prečiščeno besedilo, 9/10, 60/11 in 8/20).
6. Izjavo o izpolnjevanju pogoja glede znanja tujega jezika.
7. Kandidat mora prijavi predložiti tudi vizijo prednostnih nalog in razvoja Direktorata za regionalni razvoj v mandatnem obdobju, za katerega vodenje kandidira, z vsemi potrebnimi sestavinami, določenimi s Standardi (več o tem v Standardih na str. 4 in 5). Vizija mora biti napisana na najmanj dveh in največ petih straneh v A4 formatu. Iz vizije mora biti razvidno, da je plod lastnega razmišljanja kandidata.

Vizija mora biti sestavljena iz naslednjih delov:

* + poslanstvo Direktorata za regionalni razvoj: kratka predstavitev vloge, položaja in poslanstva;
  + vsebinska opredelitev vizije iz opisane vizije mora biti razvidno, kako bi kandidat prispeval k razvoju Direktorata za regionalni razvoj in področja v mandatnem obdobju, zlasti z opredelitvijo prednostnih ciljev dela, aktivnosti za njihovo doseganje in merljivih kazalnikov realizacije le teh;
  + okvirna opredelitev časa, potrebnega za uresničitev predlagane vizije z utemeljitvijo razlogov za posamezno zastavljeno časovno razdobje, torej z opredelitvijo korakov, potrebnih sprememb v opredeljenem časovnem razdobju, ki bi organizacijo približalo zastavljeni viziji ter finančne, kadrovske in druge posledice predlaganih sprememb oziroma potrebnih virov za uresničitev vizije, od začetka uvajanja novosti pa do vzpostavitve želenega stanja v skladu s predlagano vizijo;
  + morebitne zakonske spremembe, ki bi bile potrebne za uresničitev vizije.

1. Izjavo, da soglaša s psihološkim testiranjem vodstvenega potenciala (več o tem v Standardih na str. 7 in 8).

III.

Po 13. točki 6. člena ZJU se kot delovne izkušnje šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Izbrani kandidat bo delovne izkušnje dokazoval z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo z magisterijem znanosti ali doktoratom znanosti, ter eno leto v primeru, ko ima kandidat opravljen pravniški državni izpit oziroma pravosodni izpit.

IV.

Posebna natečajna komisija, ki jo imenuje Uradniški svet, ugotovi, kateri kandidati izpolnjujejo pogoje za položaj in kateri kandidati so glede na svojo strokovno usposobljenost primerni za ta položaj. Strokovno usposobljenost kandidatov bo posebna natečajna komisija preverjala v skladu s Standardi.

Posebna natečajna komisija bo kandidatom, ki izpolnjujejo pogoje in so glede na svojo strokovno usposobljenost primerni za položaj, ter kandidatom, ki se ne uvrstijo na seznam strokovno usposobljenih kandidatov izdala poseben sklep.

V.

Izbrani kandidat bo imenovan na položaj za dobo petih let z možnostjo ponovnega imenovanja. S kandidatom, izbranim na javnem natečaju, ki pred tem ni imel statusa uradnika, se sklene pogodba o zaposlitvi za obdobje petih let. Pravice in dolžnosti se mu v skladu s prvim odstavkom 73. člena Zakona o javnih uslužbencih določijo glede na naziv druge stopnje: sekretar. Najkasneje v petnajstih mesecih od imenovanja na položaj mora izbrani kandidat pridobiti funkcionalna znanja upravnega vodenja in upravljanja kadrovskih virov. Izbrani kandidat bo delo opravljal na sedežu Ministrstva za kohezijo in regionalni razvoj, Kotnikova ulica 5, 1000 Ljubljana.

VI.

Pisno prijavo z izjavami je potrebno poslati v zaprti ovojnici z označbo**: »za posebni javni natečaj - generalni direktor Direktorata za regionalni razvoj v Ministrstvu za kohezijo in regionalni razvoj«** na naslov: Uradniški svet, Tržaška 21, Ljubljana in sicer v roku 10 dni od objave, pri čemer se za začetek roka vzame prvi naslednji dan po objavi javnega natečaja na spletni strani državne uprave GOV.SI in na Zavodu Republike Slovenije za zaposlovanje.

Za pisno obliko prijave se šteje tudi elektronska oblika, poslana na elektronski naslov: [gp.mju@gov.si](mailto:gp.mju@gov.si), pri čemer veljavnost prijave ni pogojena z elektronskim podpisom.

Za morebitne dodatne informacije v zvezi s postopkom javnega natečaja se lahko kandidati obrnejo na Ministrstvo za javno upravo, ga, Simona Cvelbar, na tel. št. 01/478-7866, v zvezi z delovnim področjem pa na Ministrstvu za kohezijo in regionalni razvoj, ga. Katja Drobnak, na tel. št. 01/400-3356.

Izbranemu kandidatu bo izdana odločba o imenovanju na položaj, neizbrani kandidati pa bodo prejeli obvestilo o neizbiri.

V besedilu natečaja uporabljeni izrazi, zapisani v moški slovnični obliki, so uporabljeni kot nevtralni za ženske in moške.

Številka: 1100-28/2023/1

Datum: 8. 9. 2023

**dr. Aleksander Jevšek**

**minister**